LV Eiropas Savienības Oficiālais Vēstnesis C 432/16

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2014/C 432/09)

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

GROZĪJUMU PIETEIKUMS

PADOMES REGULA (EK) Nr. 510/2006

par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (2)

GROZĪJUMU PIETEIKUMS SASKAŅĀ AR 9. PANTU

PRESUNTO DE BARRANCOS / PALETA DE BARRANCOS

EK Nr.: PT-PDO-0105-0010-7.7.2010.

AĢIN ( ) ACVN ( X )

1. Produkta specifikācijas nodaļa, kurā izdarīti grozījumi

—

☒

—

☒

—

☐

—

☐

—

☒

—

☐

—

☒

—

☐

—

☒

2. Grozījuma(-u) veids

—

☒

—

☐

—

☐

—

☐

3. Grozījums(-i)

3.1. Produkta nosaukums

Nosaukuma Paleta de Barrancos ieviešana pēc tam, kad specifikācijā iekļautas lāpstiņas – nogatavinātas priekšējās ekstremitātes, kas jau izsenis dēvētas par Paleta de Barrancos.

3.2. Produkta apraksts

Produkta Paleta de Barrancos apraksts ieviests specifikācijā un vienotajā dokumentā. Tiek sniegts izsmeļošs produkta Paleta de Barrancos (“Barankušas lāpstiņa”) un tā izejvielas īpašību apraksts, jo to gatavo no cūkas priekšējām ekstremitātēm, savukārt Presunto de Barrancos (“Barankušas šķiņķis”) iegūst no aizmugurējām ekstremitātēm.

Paleta de Barrancos ir gaļas gabals, kas no Presunto de Barrancos atšķiras tikai ar svaru, jo lāpstiņas iegūst no to pašu dzīvnieku priekšējām ekstremitātēm, no kuriem iegūst šķiņķus.

Lāpstiņas Paleta de Barrancos sākotnēji netika iekļautas cilmes vietu nosaukumu aizsardzībā, jo agrāk tās tika ražotas vienīgi pašpatēriņam vai dažkārt tirdzniecībai vietējā mērogā. Līdz ar pārmaiņām patērētāju paradumos šie mazākie gaļas gabali, kuri gan iegūti tādā pašā ražošanas veidā un, izrietoši, ir ar tādām pašām īpašībām kā Presunto de Barrancos, tagad ir ekonomiski izdevīgs un populārs produkts, tāpēc arī tam vajadzētu saņemt minēto aizsardzību.

Šis pieprasījums varētu sniegt ražotājiem piemērotus instrumentus šo specifisko produktu labākai identificēšanai un reklamēšanai un vienlaikus aizsargāt ražotājus no negodīgas prakses.

Paleta de Barrancos iekļaušanai ir arī jāgarantē taisnīga atlīdzība šo cūkgaļas lāpstiņu ražotājiem, kuru pienākums savukārt ir sniegt nepārprotamu informāciju par šā produkta specifiskajām īpašībām un tā saikni ar ģeogrāfisko apgabalu, tādējādi ļaujot patērētājiem iegādāties šos produktus drošā un uzticamā veidā.

3.3. Ražošanas metode

Tālāk esošajā tabulā sniegta informācija gan par dažādu audzēšanas posmu ilgumu, gan dzīvnieku barības izcelsmi un kvalitāti. Tajā norādīts arī minimālais nobarošanas periods un tā noslēgums kalnu režīmā, kas ilgst vismaz 60 dienas, kuru laikā dzīvnieki ganās brīvā dabā ozolu mežā un pārtiek tikai no pieejamajiem dabas resursiem, tas ir, zāles vai ozolzīlēm, jo tikai atrašanās šajā režīmā ļauj dzīvniekiem iegūt vēlamās īpašības, kas nepieciešamas šķiņķu un lāpstiņu ražošanai.

Posmi Ilgums Barība no izejvielu ģeogrāfiskā apgabala Sivēns 45 līdz 60 dienas Sivēnmātes piens, ko var papildināt ar kombinēto barību Augšana > 8,5 mēneši Labības graudi, rugāji, dabisku un kultivētu ganību zāle, barība Nobarošana un nobarošanas noslēgums (kalnu režīms) > 60 dienas Tikai ozolu mežā pieejamā barība

Sakarā ar Paleta de Barrancos iekļaušanu tiek precizēts šā produkta pārstrādes procesa dažādo posmu ilgums. Turpmāk norādītajā tabulā sniegts abu produktu pārstrādes posmu ilgums.

Posmi Ilgums Šķiņķis Lāpstiņa Sālīšana 1 līdz 1,5 diena/kg 1 līdz 1,5 diena/kg Nogatavināšana 25 līdz 45 dienas 25 līdz 45 dienas Žāvēšana/nogatavināšana > 6 mēneši > 4 mēneši Vecināšana > 6 mēneši > 4 mēneši

3.4. Marķēšana

Atbilstoši produkta veidam – lāpstiņai vai šķiņķim – marķējumā jābūt šādām norādēm: “Presunto de Barrancos – aizsargāts cilmes vietas nosaukums” vai “Paleta de Barrancos – aizsargāts cilmes vietas nosaukums”.

Svītrotas norādes attiecībā uz minimālo derīguma termiņu, konkrēto produkta partiju, ražotāja vārdu, tirdzniecības nosaukumu vai uzņēmuma nosaukumu un adresi, jo šī informācija ir noteikta vispārīgos noteikumos, kuri attiecas uz produktu marķēšanu. Sastāvdaļu saraksts ir obligāts vienīgi tad, ja šķiņķis ir apstrādāts ar olīveļļu un paprikas pulveri.

Atbilstoši valsts prasībām tika pievienota obligāta prasība, lai produkta marķējumā būtu sertifikācijas zīme, kurā ietverts produkta nosaukums un attiecīgā norāde, pārbaudes struktūras nosaukums un sērijas numurs.

3.5. Īpaši noteikumi griešanai, rīvēšanai, iepakošanai u. c.

Tā kā gaļas gabalu sadalīšanas un griešanas darbības ir pakļautas kontrolei, svītrots ierobežojums attiecībā uz šo darbību veikšanas vietu, jo tā neietekmē produkta īpašības un ierobežo tā tirdzniecību dažādos paredzētajos veidos.

3.6. Pārbaudes struktūra un ražotāju grupa

AGRICERT – Certificação de Produtos Alimentares Lda. ir pārbaudes struktūra, kas atbildīga par produkta atbilstības pārbaudi, un ACPA – Associação de Criadores de Porco Alentejano ir jauna ražotāju grupa.

VIENOTS DOKUMENTS

PADOMES REGULA (EK) Nr. 510/2006

par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (3)

PRESUNTO DE BARRANCOS / PALETA DE BARRANCOS

EK Nr.: PT-PDO-0105-0010-7.7.2010.

AĢIN ( ) ACVN ( X )

1. Nosaukums

Presunto de Barrancos / Paleta de Barrancos

2. Dalībvalsts vai trešā valsts

Portugāle

3. Lauksaimniecības produkta vai pārtikas produkta apraksts

3.1. Produkta veids

1.2. grupa. Gaļas produkti (termiski apstrādāti, sālīti, kūpināti u. c.)

3.2. Produkta apraksts, uz kuru attiecas 1. punktā minētais nosaukums

Ar nosaukumu Presunto de Barrancos apzīmē sālītas, žāvētas, nogatavinātas, bet nekūpinātas gūžas, kas iegūtas no pieaugušām Alentejana (Sus ibericus) šķirnes cūkām, kuras nokautas, kad sasniegušas 12 līdz 20 mēnešu vecumu.

Ārējais izskats un forma: iegarens un plats griezums, kas stilizēts, izcirsts vai izgriezts, veidojot konusveidīgu vai smailu galu, atbilstoši tradicionālajam griezumam, saglabājot ādu, turklāt liekais speķis var būt nogriezts. Lai atvieglotu identifikāciju, vienmēr tiek saglabāts nags.

Pēc vismaz sešus mēnešus ilga žāvēšanas/nogatavināšanas perioda un vismaz sešus mēnešus ilga vecināšanas perioda pagrabos produkta minimālais svars ir 5 kg. Tā krāsu dažādība sniedzas no raksturīgi sārtas līdz purpursarkanai, un griezuma vieta atklāj ar taukiem cauraugušus muskuļaudus.

Presunto de Barrancos tirdzniecībā var piedāvāt veselu vai sadalītu gabalos, ar kaulu vai bez tā, vai sagrieztu šķēlēs.

Ar nosaukumu Paleta de Barrancos apzīmē sālītas, žāvētas, nogatavinātas, bet nekūpinātas priekšējās ekstremitātes, kas iegūtas no pieaugušām Alentejana (Sus ibericus) šķirnes cūkām, kuras nokautas, kad sasniegušas 12 līdz 20 mēnešu vecumu.

Ārējais izskats un forma: iegarens un plats griezums, kas stilizēts, izcirsts vai izgriezts, veidojot noapaļotu formu, atbilstoši tradicionālajam griezumam, saglabājot ādu, turklāt liekais speķis var būt nogriezts. Lai atvieglotu identifikāciju, vienmēr tiek saglabāts nags.

Pēc vismaz četrus mēnešus ilga žāvēšanas/nogatavināšanas perioda un vismaz četrus mēnešus ilga vecināšanas perioda pagrabos produkta minimālais svars ir 3 kg. Tā krāsu dažādība sniedzas no raksturīgi sārtas līdz purpursarkanai, un griezuma vieta atklāj ar taukiem cauraugušus muskuļaudus.

Paleta de Barrancos tirdzniecībā var piedāvāt veselu vai sadalītu gabalos, ar kaulu vai bez tā, vai sagrieztu šķēlēs.

3.3. Izejvielas (tikai pārstrādātiem produktiem)

Presunto de Barrancos / Paleta de Barrancos gatavošanai drīkst izmantot tikai liemeņus, kas iegūti no Alentejana šķirnes cūkām, kuras dzimušas, audzētas, barotas un nokautas noteiktajā izejvielas iegūšanas ģeogrāfiskajā apgabalā.

Šķiņķi: gatavo no svaigām gūžām, kuru svars pārsniedz 6 kg.

Lāpstiņas: gatavo no svaigām priekškājām, kuru svars pārsniedz 4 kg.

3.4. Dzīvnieku barība (tikai dzīvnieku izcelsmes produktiem)

Sivēnus baro ar sivēnmātes pienu vismaz 45 dienas, kuru laikā tos drīkst piebarot ar kombinēto barību. Pēc atšķiršanas no zīdītājmātes sivēniem sākas augšanas posms, kas turpinās līdz tā dēvētajam kalnu režīmam. Augšanas posms beidzas septembrī/oktobrī, turklāt šajā laikposmā dzīvnieki tiek baroti pamatā ar labības graudiem, koncentrātiem un rugājiem, kas iegūti izejvielas iegūšanas ģeogrāfiskajā apgabalā.

Nobarošanas posmam un tā noslēgumam kalnu režīmā kopīgs ir fakts, ka dzīvnieki ganās brīvā dabā ozolu mežā un līdz ar to pārtiek vienīgi no pieejamajiem dabas resursiem, tas ir, zāles vai ozolzīlēm. Šā perioda ilgums sakrīt ar ozola/korķozola zīļu krišanas laiku ozolu mežos, un tas parasti norit no oktobra/novembra līdz janvārim/februārim. Dzīvnieki kalnu režīmā uzturas vismaz 60 dienas un šajā laikā iegūst vēlamās īpašības šķiņķu un lāpstiņu ražošanai.

Posmi Ilgums Barība no izejvielu ģeogrāfiskā apgabala Sivēns 45 līdz 60 dienas Sivēnmātes piens, ko var papildināt ar kombinēto barību Augšana > 8,5 mēneši Labības graudi, rugāji, dabisku un kultivētu ganību zāle, barība Nobarošana un nobarošanas noslēgums (kalnu režīms) > 60 dienas Tikai ozolu mežā pieejamā barība

3.5. Īpaši ražošanas posmi, kas jāveic noteiktajā ģeogrāfiskajā apgabalā

Dzīvnieku dzimšana, augšana, nobarošana un tās noslēgums kalnu režīmā, kā arī kaušana noris noteiktajā izejvielas iegūšanas ģeogrāfiskajā apgabalā. Ražošana vai sagatavošana, nogatavināšana un žāvēšana noris noteiktajā pārstrādes ģeogrāfiskajā apgabalā.

3.6. Īpaši noteikumi griešanai, rīvēšanai, iepakošanai u. c.

Neattiecas.

3.7. Īpaši noteikumi marķēšanai

Atbilstoši produkta veidam – lāpstiņai vai šķiņķim – marķējumā jābūt šādām norādēm: “Presunto de Barrancos – aizsargāts cilmes vietas nosaukums” vai “Paleta de Barrancos – aizsargāts cilmes vietas nosaukums”.

4. Precīza ģeogrāfiskā apgabala definīcija

Izejvielas iegūšanas ģeogrāfiskais apgabals (konselas):

Alter do Chão, Castelo de Vide, Crato, Marvão, Nisa, Portalegre, Avis, Mora, Ponte de Sôr, Arronches, Campo Maior (izņemot S. João Baptista fregesiju), Elvas (izņemot S. Pedro fregesiju), Fronteira, Monforte, Borba, Estremoz, Sousel, Vila Viçosa, Arraiolos, Évora, Montemor-o-Novo, Portel, Vendas Novas, Viana do Alentejo, Alandroal, Mourão, Redondo, Reguengos de Monsaraz, Alcácer do Sal (izņemot S. Matias do Castelo fregesiju), Grândola (izņemot Melides fregesiju), Alvito, Beja, Cuba, Mértola, Vidigueira, Barrancos, Moura, Serpa, Aljustrel, Almodôvar, Castro Verde, Ferreira do Alentejo, Ourique, Odemira (izņemot Vila Nova de Mil Fontes un S. Teotónio fregesiju), Santiago de Cacém (izņemot Santo André fregesiju) un Sines.

Pārstrādes ģeogrāfiskais apgabals (konsela): Barankuša (Barrancos).

5. Saikne ar ģeogrāfisko apgabalu

5.1. Ģeogrāfiskā apgabala specifika

Sakarā ar augsnes un klimata īpašībām un augsto atrašanos virs jūras līmeņa, Ibērijas pussalas dienvidrietumos attīstījusies īpaša lauksaimniecības sistēma ar meža ganībām ozolājos.

Šai pasaulē unikālajai ekoloģiskajai sistēmai raksturīgas plašas ozolaudzes, kserofīti un zāles sega, kas pielāgojusies nelielam nokrišņu daudzumam.

Atkarībā no dominējošās sugas ozolāji var būt korķozolu (Quercus suber) audzes, akmeņozolu (Quercus ilex subsp. rotundifolia) audzes vai jauktu koku meži, kuros ir abas šīs ozolu sugas. Ozolāju ģeogrāfiskās izplatības areāls sniedzas no piekrastes līdz iekšzemei, jo Atlantijas okeāns, ietekmējot klimatiskos apstākļus, nosaka koku sugu izplatību, tādējādi rietumos pārsvarā ir korķozolu (Quercus suber) audzes, savukārt austrumos dominē akmeņozolu (Quercus ilex subsp. rotundifolia) audzes.

Portugāles dienvidiem raksturīgā, pazīstamā koku ainava ar akmeņozolu un korķozolu audzēm, ar tās lēzeno pakalnu reljefu, akmeņaino augsnes apakškārtu un mazauglīgo augsni galvenokārt tiek izmantota meža ganībām. Pamežā attīstās skraja pašizsējas veģetācija, kas noder cūkām par barību. Šī ekoloģiskā sistēma palīdz saglabāt augsni, nepieļaujot tās eroziju, un vienlaikus ļauj iegūt ļoti svarīgu barības avotu – ozolzīles.

Barankušas konselā ir īpaši augsnes un klimata apstākļi, kas saistīti ar Serra Morena kalnu klātbūtni, tās atrašanos augstienē (350 m virs jūras līmeņa), kā arī upju Ardila un Murtigão klātbūtni.

Augstās atrašanās vietas dēļ apgabalam raksturīgs Vidusjūras klimats, un tajā valda ziemeļrietumu (NW) un rietumu (W) vēji, kuru maksimālais stiprums sasniedz 60 km/h. Gada relatīvais gaisa mitrums ir 70 %. Jūlijā un augustā tiek sasniegtas gada maksimālās temperatūras no 38 līdz 40 °C, bet minimālās temperatūras ir no 3 līdz 5 °C decembrī un janvārī.

Apgabalā valdošais mikroklimats rosina veikt šķiņķu un lāpstiņu žāvēšanu, nogatavināšanu un vecināšanu dabiskos apstākļos, neizmantojot kūpināšanu, kuru parasti izmanto šķiņķu ražotāji visos pārējos Portugāles reģionos.

Šā īpašā ražošanas procesa pamatā ir uzticamas un ierastas vietējās metodes, kas saglabājušās teju nemainīgas kopš seniem laikiem.

5.2. Produkta specifika

Presunto de Barrancos un Paleta de Barrancos izgatavo, tos dabiski nogatavinot Barankušas mikroklimata apstākļos. Vasaras periodā pastāvīgi augsto gaisa temperatūru ietekmē šķiņķi un lāpstiņas pakāpeniski sāk “svīst”, un šajā laikā oleīnskābe iesūcas muskuļu šķiedrās, tādējādi gaļas gabalam viscaur piešķirot raksturīgo aromātu un īpatnējo garšu, piemēram, speķa sulīgumu un konsistenci, maigumu un izteikti raksturīgo smaržu.

Šos produktus iegūst tikai no Alentejana šķirnes cūkām. To ģenētiskās īpašības ir tādas, ka muskuļaudu cauraugums ar taukiem piešķir produktam īpaši izteiksmīgu marmorējumu.

Garša ir maiga, izsmalcināta, nedaudz iesāļa, reizēm ar nedaudz pikantu, ļoti vieglu un sulīgu pēcgaršu. Produkti ir aromātiski, ar nedaudz šķiedrainu konsistenci un tāpēc diezgan mīksti. Speķis ir spīdīgs, pērļaini baltā krāsā, aromātisks un ar patīkamu garšu. Konsistence atkarīga no dzīvnieku barošanas un uzņemto ozolzīļu daudzuma.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN)

Alentejana šķirnes cūku gaļai ir izcila kvalitāte, jo tās vislabāk patērē ozolu mežu sniegtos augļus un visefektīvāk pārvērš tos gaļā. Teicamā dabas resursu izmantošana ir saistīta ar šīs šķirnes cūkām raksturīgo vielmaiņu – tās ietekmē veidojas izejviela ar unikālām īpašībām, kas lielā mērā atkarīgas no konkrētā ģeogrāfiskā apgabala un ir būtiski svarīgas Presunto de Barrancos / Paleta de Barrancos pagatavošanā.

Tādējādi noteiktais izejvielas iegūšanas ģeogrāfiskais apgabals sakrīt ar konselām, kurās dominē akmeņozolu un korķozolu meži, kas ir priekšnoteikums kvalitatīvas Alentejana šķirnes cūku gaļas iegūšanai.

Brīvajā kalnu režīmā audzētie dzīvnieki tiek īpaši atlasīti šā šķiņķa un šīs lāpstiņas ražošanai un tiek kontrolēti kopš dzimšanas, un to gaļai ir īpaša kvalitāte, ko nosaka šo cūku turēšanas un barošanas apstākļi. Ekstensīvā kalnu režīmā audzētajiem dzīvniekiem pieejamās ozolzīles veicina tādu taukaudu veidošanos, kuri ir maigi un bagāti ar polinepiesātinātajām taukskābēm.

Noteiktā ražošanas un sagatavošanas ģeogrāfiskā apgabala mikroklimats veicina šķiņķu un lāpstiņu žāvēšanu, nogatavināšanu un vecināšanu dabiskos apstākļos, neizmantojot kūpināšanu, kuru parasti izmanto šķiņķu un lāpstiņu ražotāji visos pārējos Portugāles reģionos; tādējādi tiek iegūts produkts, kura īpašības ir atšķirīgas nekā līdzīgiem produktiem.

Pārstrādes ģeogrāfiskā apgabala klimats ļauj veikt pārstrādes procesu dabiskos klimatiskajos apstākļos, lēni un ilgākā laika periodā tādā temperatūrā un gaisa mitrumā, kas ir būtiski, lai iegūtu produktu ar izteikti atšķirīgu konsistenci, smaržu un garšu, kā arī augstu atpazīstamības pakāpi un labu reputāciju.

http://www.dgadr.mamaot.pt/images/docs/val/dop_igp_etg/Valor/CE_Presunto_Paleta_Barrancos_DOP.pdf

(1) OV L 343, 14.12.2012., 1. lpp.

(2) OV L 93, 31.3.2006., 12. lpp. Aizstāta ar Regulu (ES) Nr. 1151/2012.

(3) Aizstāta ar Regulu (ES) Nr. 1151/2012.